ቬኒዙዌላ  ህገ መንግስትን እስከ መቀየር ሥልጣን ያለው የህዝብ ተወካዮች ቡድን ልታዋቅር ነው
ቬኒዙዌላ  ህገ መንግሥትን  እስከ መቀየር  ሥልጣን ያለው  የህዝብ ተወካዮች  ቡድን  ልታዋቅር መሆኑ ተገለጸ ።ለሚዋቀረው አዲስ የህዝብ ተወካዮች ቡድን አባልነት የሚመረጡት የህዝብ ተወካዮች ከማንኛውም የፖለቲካ ፓርቲ ነፃ ይሆናሉም ተብሏል፡፡የቬኒዙዌላው ፕሬዝደንት ኒኮላስ ማዱሩ መንግስታቸው ለአንድ ወር ያህል በተቃዋሚዎች የጎዳና ላይ አመፅ መፈተን  ከጀመረ ወዲህ አገሪቱ  ለውጥን ሊያመጣ የሚችል  የህዝብ ተወካዮች  ምክር ቤትን  ለማዋቀር እየተንቀሳቀሱ ይገኛሉ ፡፡ፕሬዝደንቱ እኤአ በ2013 ሥልጣን ከያዙ ጊዜ ጀምሮ ይህ የአሁኑ ህዝባዊ አመፅ በአደገኛነቱ እና በደረሰው ጉዳት የመጀመሪያው ነው የተባለ ሲሆን፤ መንግስታቸው ለዚሁ ምላሽ ለመስጠት የተለያዩ እንቅስቃሴዎችን እያደረጉ ነው ተብሏል፡፡እኤአ በ1999 በቀድሞው የሀገሪቱ ፕሬዝደንት ሁጎ ቻቬዝ ሥልጣን ዘመን ተቋቁሞ የነበረው 500 መቀመጫ ያለው የተወካዮች ምክር ቤት አሁን ሥልጣኑ በሌላ ኃይል እንደሚተካ ነው ፕሬዝደንቱ ያስታወቁት፡፡የ54 ዓመቱ የሶሻሊስት አቀንቃኙ ፕሬዝደንት አሁን የሚያቋቁሙት ህዝባዊ ውክልና ይኖራቸዋል የተባሉት እነዚህ አባላት፤ ቅድሚያ ከማንኛውም የፖለቲካ ፓርቲ አባልነት የፀዱ መሆን ይጠበቅባቸዋል ነው የተባለው፡፡ምክንያቱም የፓርቲው የህዝብ ተወካዮች ሊፈቷቸው ያልቻሏቸውን የህዝብ ጥያቄዎች የማንሳት እና ተፈፃሚነታቸውን እስከመከታተል ለመንግስት ግብዓት ይሆናሉ ብለዋል፡፡አዲስ የሚዋቀሩት የህዝብ ተወካዮች እንደቀድሞዎቹ ሁሉ ቁጥራቸው 500 እንደሚሆን ታውቋል፡፡ይህም አሁን ለተነሳው ህዝባዊ አመፅ መፍሔን ያመጣል ተብሏል፡፡ፕሬዚደንቱ ይህን ያሉት ህዝቡን ለመደለል እና አመፁን አፍኖ ለማስቀረት እንዲያመቻቸው ነው ሲሉ የተደመጡት ተቃዋሚዎቻው፤ የሚመረጡት ሰዎች የእርሳቸው ደጋፊዎች እና ቅርቦቻቸው ናቸው፤ ይህ ደግሞ ለቬኒዙዌላ መፍትሔ አይሆንም ብለዋል፡፡የእርስ በእርስ ጦርነት አጥብቀው እንደሚፈሩ የሚናገሩት ፕሬዝደንቱ ህዝባዊ አመፁ ወደዚያው እንዳያመራ ስጋታቸውን አስቀምጠዋል፡፡መጋቢት ወር መጨረሻ አካባቢ የተጀመረው ህዝባዊ አመፁ በአንድ ወር ጊዜ ውስጥ ለ29 ሰዎች ሞት እና ከ400 በላይ ለሚሆኑት የአካል ጉዳት ምክንያት ሲሆን በርካቶችን ለእስር ዳርጓል፡፡ ( ምንጭ : አልጀዚራና ሮይተርስ )